Хэкужъым имысыжь адыгэхэм нахь тэрэзэу алъытэрэр адыгэ алфавитыр латин графикэ лъапсэм тегъэпсыкIыгъэмэ ары. Ахэмэ зэрашIошIырэмкIэ, Тыркуем ис адыгэ миллионищ фэдиз хъурэр зэсэгъэ латин графикэм зэкIэ адыгэмэ аIэкIэлъ хъумэ тикультурэ зыкъегъэIэтыгъэныр нахь къыгъэпсынкIэщт. Ау, ыпшъэкIэ къызэрэдгъэлъэгъуагъэу, ащ фэдэ алфавитым хьарыфхэгъэщ тамыгъэхэмрэ хьарыф зэготхэмрэ бэу ищыкIагъэу хъущт, арышъ, кириллицэм техыгъэ джырэ тиалфавит нахьышIу ар хъунэу ущыгугъунэу щытэп.